b'\n_START_ARTICLE_\nLiettuan koripallomaajoukkue\n_START_SECTION_\n1930-luku\n_START_PARAGRAPH_\nLiettua ei osallistunut ensimm\xc3\xa4isiin Euroopan mestaruuskilpailuihin 1935 mutta voitti kultaa kaksissa seuraavissa kisoissa, 1937 ja 1939, h\xc3\xa4vi\xc3\xa4m\xc3\xa4tt\xc3\xa4 otteluakaan.\n_START_SECTION_\n1990-luku\n_START_PARAGRAPH_\nItsen\xc3\xa4istytty\xc3\xa4\xc3\xa4n Neuvostoliitosta 1990-luvun alussa Liettua nousi nopeasti koripallossa maailman huipulle. Barcelonan 1992 olympialaisissa se voitti pronssiottelussa Neuvostoliiton seuraajan, Itsen\xc3\xa4isten valtioiden yhteis\xc3\xb6n pistein 82\xe2\x80\x9378. Liettuan joukkueen t\xc3\xa4hti\xc3\xa4 olivat Neuvostoliiton paidassa nelj\xc3\xa4 vuotta aiemmin olympiakultaa voittaneet Arvidas Sabonis, \xc5\xa0ar\xc5\xabnas Mar\xc4\x8diulionis, Rimas Kurtinaitis ja Valdemaras Chomi\xc4\x8dius._NEWLINE_Vuoden 1994 MM-kisoihin Liettua ei p\xc3\xa4\xc3\xa4ssyt mukaan, mutta seuraavan vuoden EM-kisoissa se sai hopeaa. Atlantan 1996 olympialaisissa joukkue sai pronssia voitettuaan mitaliottelussa Australian 80\xe2\x80\x9374._NEWLINE_EM-kisoissa 1997 Liettua sijoittui kuudenneksi, MM-kisoissa 1998 seitsem\xc3\xa4nneksi ja EM-kisoissa 1999 viidenneksi.\n_START_SECTION_\n2000-luku\n_START_PARAGRAPH_\nLiettuan koripallojoukkue osallistui Sydneyss\xc3\xa4 2000 kolmansiin olympiakisoihinsa ja sai kolmannen kerran pronssia. Vastustaja pronssiottelussa oli j\xc3\xa4lleen Australia, joka h\xc3\xa4visi pistein 89\xe2\x80\x9371. EM-kisoissa 2001 Liettua j\xc3\xa4i 12:nneksi eik\xc3\xa4 p\xc3\xa4\xc3\xa4ssyt mukaan MM-kisoihin 2002. Paluu huipulle tapahtui EM-kisoissa 2003, joissa maa voitti kultaa. Finaalissa se kukisti Espanjan 93\xe2\x80\x9384._NEWLINE_Ateenan 2004 olympialaisissa Liettua voitti muun muassa Yhdysvallat mutta h\xc3\xa4visi v\xc3\xa4lier\xc3\xa4ss\xc3\xa4 Italialle. Pronssiottelussa Yhdysvallat otti revanssin voittamalla Liettuan 104\xe2\x80\x9396. Vuoden 2005 EM-kisoissa Liettua oli viides ja vuoden 2006 MM-kisoissa seitsem\xc3\xa4s.\n_START_SECTION_\nEM-kisat 2007\n_START_PARAGRAPH_\nEspanjassa pelatuissa vuoden 2007 EM-kisoissa Liettua saavutti pronssia. Alkulohkossa se voitti Turkin 86\xe2\x80\x9369, T\xc5\xa1ekin 95\xe2\x80\x9375 ja Saksan 84\xe2\x80\x9380. Jatkolohkossa se voitti Italian 79\xe2\x80\x9374, Ranskan 88\xe2\x80\x9373 ja Slovenian 80\xe2\x80\x9361. Puoliv\xc3\xa4lieriss\xc3\xa4 Liettua voitti Kroatian 74\xe2\x80\x9372 mutta h\xc3\xa4visi v\xc3\xa4lieriss\xc3\xa4 Ven\xc3\xa4j\xc3\xa4lle 74\xe2\x80\x9386. Pronssiottelun Kreikkaa vastaan Liettua voitti pistein 78\xe2\x80\x9369._NEWLINE_Ram\xc5\xabnas Butautasin valmentaman Liettuan pelaajista \xc5\xa0ar\xc5\xabnas Jasikevi\xc4\x8dius oli kisojen sy\xc3\xb6tt\xc3\xb6tilaston ykk\xc3\xb6nen 5,6 sy\xc3\xb6t\xc3\xb6n ottelukohtaisella keskiarvollaan. Joukkueen paras pistemies oli Ram\xc5\xabnas \xc5\xa0i\xc5\xa1kauskas 13,8 pisteell\xc3\xa4 ottelua kohti ja paras levypallomies Linas Kleiza 5,3 levypallon ottelukohtaisella saaliillaan.\n_START_SECTION_\nOlympialaiset 2008\n_START_PARAGRAPH_\nPekingin 2008 olympialaisissa Liettua sijoittui nelj\xc3\xa4nneksi. Se voitti alkulohkonsa h\xc3\xa4vitty\xc3\xa4\xc3\xa4n vain sijoituksen kannalta merkityksett\xc3\xb6m\xc3\xa4n viimeisen ottelunsa Australialle. Puoliv\xc3\xa4lieriss\xc3\xa4 se voitti Kiinan luvuin 94\xe2\x80\x9368. V\xc3\xa4lieriss\xc3\xa4 Liettua h\xc3\xa4visi Espanjalle 86\xe2\x80\x9391 ja pronssiottelussa Argentiinalle 75\xe2\x80\x9387.\n_START_SECTION_\nEM-kisat 2009\n_START_PARAGRAPH_\nVuoden 2009 EM-kisoissa Puolassa Liettua voitti kuudesta vastustajastaan vain yhden, alkulohkossa Bulgarian. Se selviytyi jatkolohkoon mutta j\xc3\xa4i siin\xc3\xa4 viimeiseksi ja p\xc3\xa4\xc3\xa4tyi kisoissa sijoille 11\xe2\x80\x9312.\n_START_SECTION_\nMM-kisat 2010\n_START_PARAGRAPH_\nVuoden 2010 MM-kisoissa Turkissa Liettua saavutti historiansa ensimm\xc3\xa4isen MM-mitalin, pronssia. Se voitti alkulohkossa kaikki ottelunsa, muun muassa hallitsevaa maailman- ja Euroopan-mestaria Espanjaa vastaan. Nelj\xc3\xa4nnesv\xc3\xa4lieriss\xc3\xa4 se voitti Kiinan ja puoliv\xc3\xa4lieriss\xc3\xa4 Argentiinan. V\xc3\xa4lieriss\xc3\xa4 Liettua h\xc3\xa4visi Yhdysvalloille pistein 74\xe2\x80\x9389, mutta pronssiottelussa se voitti Serbian pistein 99\xe2\x80\x9388. Kisojen t\xc3\xa4hdist\xc3\xb6joukkueeseen valittiin liettualaispelaajista Linas Kleiza.\n_START_SECTION_\nEM-kisat 2011\n_START_PARAGRAPH_\nVuonna 2011 Liettua toimi EM-kisojen is\xc3\xa4nt\xc3\xa4maana. Se sijoittui alkulohkossaan toiseksi nelj\xc3\xa4ll\xc3\xa4 voitolla ja yhdell\xc3\xa4 tappiolla sek\xc3\xa4 jatkolohkossaan kolmanneksi kolmella voitolla ja kahdella tappiolla. Puoliv\xc3\xa4lieriss\xc3\xa4 se h\xc3\xa4visi Makedonialle 65\xe2\x80\x9367. Sijoitusotteluissa Liettua voitti Slovenian ja Kreikan ja p\xc3\xa4\xc3\xa4tyi turnauksessa viidennelle sijalle.\n_START_SECTION_\nOlympialaiset 2012\n_START_PARAGRAPH_\nLontoon 2012 olympialaisissa Liettua sijoittui kahdeksanneksi. Alkulohkossaan se oli nelj\xc3\xa4s voitettuaan kaksi ja h\xc3\xa4vitty\xc3\xa4\xc3\xa4n kolme ottelua. Puoliv\xc3\xa4lieriss\xc3\xa4 se h\xc3\xa4visi Ven\xc3\xa4j\xc3\xa4lle pistein 74\xe2\x80\x9383.\n_START_SECTION_\nEM-kisat 2013\n_START_PARAGRAPH_\nSloveniassa pelatuissa vuoden 2013 EM-kisoissa Liettua saavutti historiansa kuudennen EM-mitalin, hopeaa. Alkulohkossa se sijoittui kolmella voitolla ja kahdella tappiolla kolmanneksi ja p\xc3\xa4\xc3\xa4si korieron turvin jatkoon. Toisella kierroksella Liettua sijoittui lohkossaan toiseksi nelj\xc3\xa4ll\xc3\xa4 voitolla ja yhdell\xc3\xa4 tappiolla. Puoliv\xc3\xa4lieriss\xc3\xa4 se voitti nelj\xc3\xa4n pisteen erolla Italian ja v\xc3\xa4lieriss\xc3\xa4 15 pisteen erolla Kroatian. Loppuottelussa vastustajana oli Ranska, jonka Liettua oli voittanut jatkolohkon ottelussa, mutta loppuottelussa Ranska oli parempi pistein 66\xe2\x80\x9380. Liettuan pelaajista t\xc3\xa4hdist\xc3\xb6joukkueeseen valittiin Linas Kleiza.\n_START_SECTION_\nMM-kisat 2014\n_START_PARAGRAPH_\nLiettua voitti Espanjan MM-kilpailuissa 2014 alkulohkonsa voitettuaan nelj\xc3\xa4 ottelua ja h\xc3\xa4vitty\xc3\xa4\xc3\xa4n yhden. Pudotuspeleiss\xc3\xa4 se kukisti Uuden-Seelannin ja Turkin, kunnes h\xc3\xa4visi v\xc3\xa4lier\xc3\xa4ottelussa Yhdysvalloille pistein 68\xe2\x80\x9396. Pronssiottelussa se h\xc3\xa4visi Ranskalle 93\xe2\x80\x9395 sijoittuen nelj\xc3\xa4nneksi.\n_START_SECTION_\nEM-kisat 2015\n_START_PARAGRAPH_\nRanskan EM-kilpailuissa 2015 Liettua saavutti hopeaa. Se voitti alkulohkonsa voitettuaan nelj\xc3\xa4 ottelua ja h\xc3\xa4vitty\xc3\xa4\xc3\xa4n yhden. Pudotuspeleiss\xc3\xa4 se kukisti Georgian, Italian ja v\xc3\xa4lier\xc3\xa4ss\xc3\xa4 Serbian, kunnes h\xc3\xa4visi loppuottelussa Espanjalle pistein 63\xe2\x80\x9380.\n_START_SECTION_\nOlympialaiset 2016\n_START_PARAGRAPH_\nLiettua sijoittui Rio de Janeiron olympialaisissa 2016 alkulohkossaan nelj\xc3\xa4nneksi voitettuaan kolme ja h\xc3\xa4vitty\xc3\xa4\xc3\xa4n kaksi ottelua. Puoliv\xc3\xa4lier\xc3\xa4ss\xc3\xa4 se h\xc3\xa4visi Australialle 64\xe2\x80\x9390. Liettuan lopullinen sijoitus oli seitsem\xc3\xa4s.\n_START_SECTION_\nEM-kisat 2017\n_START_PARAGRAPH_\nLiettua voitti EM-kilpailuissa 2017 alkulohkonsa voitettuaan nelj\xc3\xa4 ottelua ja h\xc3\xa4vitty\xc3\xa4\xc3\xa4n yhden. Ensimm\xc3\xa4isell\xc3\xa4 pudotuspelikierroksella se h\xc3\xa4visi Kreikalle sijoittuen yhdeks\xc3\xa4nneksi.'